ಇಲ್ಲದ ರಾಯಭಾರಿಯನ್ನ ವಾಪಸ್ ಕರೆಯಿಸಿ ಮುಖಭಂಗ ಅನುಭವಿಸಿದ ಇಮ್ರಾನ್ ಇಸ್ಲಾಮಾಬಾದ್: ತಮ್ಮ ದೈವದ ಕುರಿತು ಫ್ರಾನ್ಸ್ ಅಧ್ಯಕ್ಷ ನಿಂದನೆಯ ಮಾತುಗಳನ್ನಾಡಿದ್ದಾರೆ ಎನ್ನುವ ಕಾರಣಕ್ಕೆ ಪಾಕಿಸ್ತಾನ ಸರ್ಕಾರ ಫ್ರಾನ್ಸ್ನ ಪಾಕಿಸ್ತಾನ ರಾಯಭಾರಿಯನ್ನ ವಾಪಸ್ ಕರೆಸಿಕೊಳ್ಳಲು ಮುಂದಾಗಿದೆ. ವಿಶೇಷವೆಂದರೆ ಫ್ರಾನ್ಸ್ನಲ್ಲಿ ಸದ್ಯ ಪಾಕಿಸ್ತಾನದ ರಾಯಭಾರಿಯೇ ಇಲ್ಲ. ಹೀಗಾಗಿ ಪಾಕಿಸ್ತಾನ ಸರ್ಕಾರ ಇಲ್ಲದ ರಾಯಭಾರಿಯನ್ನ ವಾಪಸ್ ಕರೆಸಿಕೊಳ್ಳಲು ಮುಂದಾಗಿ ಮುಖಭಂಗಕ್ಕೆ ಒಳಗಾಗಿದೆ. ಫ್ರಾನ್ಸ್ನಲ್ಲಿ ಪಾಕಿಸ್ತಾನದ ರಾಯಭಾರಿಯಾಗಿದ್ದ ಮೊಯಿನ್ಉಲ್ಹಕ್ ಅವರನ್ನು ಮೂರು ತಿಂಗಳ ಹಿಂದೆಯೇ ಅಲ್ಲಿಂದ ವರ್ಗಾವಣೆ ಮಾಡಲಾಗಿದ್ದು ಸದ್ಯ ಚೀನಾ ರಾಯಭಾರಿಯನ್ನಾಗಿ ನೇಮಿಸಲಾಗಿದೆ. ಈ ಹಿನ್ನೆಲೆ ಫ್ರಾನ್ಸ್ನ ಪಾಕಿಸ್ತಾನ ರಾಯಭಾರಿ ಸ್ಥಾನ ಖಾಲಿಯೇ ಉಳಿದಿದೆ. ಹಲವು ಹಿರಿಯ ರಾಜತಂತ್ರಿಗಳು ಈ ಅವಕಾಶಕ್ಕಾಗಿ ಕಾಯುತ್ತಿದ್ದಾರಾದರೂ ಈವರೆಗೆ ಯಾರನ್ನೂ ರಾಯಭಾರಿಯನ್ನಾಗಿ ನೇಮಿಸಲಾಗಿಲ್ಲ. ಒಟ್ಟಿನಲ್ಲಿ ತನ್ನ ಯಡವಟ್ಟಿನ ಭವ್ಯ ಪರಂಪರೆಯನ್ನು ಮುಂದುವರೆಸಿರುವ ಪಾಕಿಸ್ತಾನ, ತನ್ನ ಎಂದಿನ ಸಂಪ್ರದಾಯದಂತೆ ಅಂತಾರಾಷ್ಟ್ರೀಯ ಮಟ್ಟದಲ್ಲಿ ಭಾರೀ ಮುಖಭಂಗಕ್ಕೆ ಒಳಗಾಗಿದೆ.